b'\n_START_ARTICLE_\nJo\xc5\xbee Zupan\xc4\x8di\xc4\x8d (ravnatelj)\n_START_SECTION_\nIzobrazba\n_START_PARAGRAPH_\nZupan\xc4\x8di\xc4\x8d je kon\xc4\x8dal gimnazijo leta 1956 na Ravnah na Koro\xc5\xa1kem, diplomiral pa je iz geografije na Naravoslovni fakulteti v Ljubljani leta 1960. Kmalu potem, ko se je leta 1962 kot profesor geografije zaposlil na Gimnaziji Celje (danes I. gimnazija v Celju), je opravil tudi strokovni izpit.\n_START_SECTION_\nPedago\xc5\xa1ka pot\n_START_PARAGRAPH_\nZupan\xc4\x8di\xc4\x8d je nekaj let bil ravnatelj Osnovne \xc5\xa1ole \xc5\xa0tore, od leta 1976 je bil ravnatelj I. gimnazije v Celju. Sredi devetega mandata, v svojem 71 letu, je s polo\xc5\xbeaja ravnatelja nepreklicno odstopil._NEWLINE_Leta 1962 je kot profesor na Gimnaziji Celje prevzel vodenje oddelkov odraslih in bil izredno dejaven pri oblikovanju demokrati\xc4\x8dnih odnosov v \xc5\xa1oli. Bil je mentor \xc5\xa1olske dija\xc5\xa1ke skupnosti, ki se je uveljavila tudi v jugoslovanskem prostoru. Zupan\xc4\x8di\xc4\x8d je tudi v letih, ko je deloval v intenzivni gospodarski panogi, s predavanji in sodelovanjem v \xc5\xa1tevilnih \xc5\xa1olskih organih takratnega sistema obdr\xc5\xbeal stik z vzgojo in izobra\xc5\xbeevanjem. Ob\xc4\x8dinska skup\xc5\xa1\xc4\x8dina Celje ga je 21. julija 1971 imenovala za ravnatelja Osnovne \xc5\xa1ole \xc5\xa0tore. V tej \xc5\xa1oli je bil ravnatelj do 31. oktobra 1976, uspelo mu jo je uveljaviti po strokovni in materialni plati; s strokovnega vidika je pomembno, da je \xc5\xbee takrat zdru\xc5\xbeil oddelke vrtca s \xc5\xa1olo, \xc5\xa1olo pa je odprl tudi star\xc5\xa1em. Njegova zasluga je bila izgradnja novega vrtca ob \xc5\xa1oli in nove sodobne \xc5\xa1olske kuhinje. En mandat je bil tudi predsednik izvr\xc5\xa1nega odbora ob\xc4\x8dinske izobra\xc5\xbeevalne skupnosti._NEWLINE_V teh letih je prispeval k ugledu Celja tudi s tem, ko je predlagal ustanovitev Pedago\xc5\xa1kega dru\xc5\xa1tva v Celju, sam pa je postal 14. oktobra 1978 tudi habilitiran profesor vi\xc5\xa1je \xc5\xa1ole v Mariboru._NEWLINE_Ob\xc4\x8dinska skup\xc5\xa1\xc4\x8dina Celje je 7. oktobra 1976 prof. Zupan\xc4\x8di\xc4\x8da imenovala za ravnatelja I. gimnazije v Celju, takrat imenovane Gimnazija Celje. Pozneje je pri\xc5\xa1lo tudi do imenovanja na MZ\xc5\xa0\xc5\xa0. Zadnje imenovanje je bilo leta 2004. U\xc4\x8diteljski zbor ga je na tajnem glasovanju podprl z 90\xc2\xa0% glasov; njegov edini protikandidat je bil Oto Ra\xc4\x8de\xc4\x8di\xc4\x8d. Pozitivno mnenje sta mu podala tudi komisija za volitve in imenovanja pri Mestni ob\xc4\x8dini Celje ter svet \xc5\xa1ole, v katerem je pet u\xc4\x8diteljev, dva dijaka, dva star\xc5\xa1a, predstavnik ministrstva in predstavnik ob\xc4\x8dine. Omenjeni svet je z desetimi glasovi za potrdil Zupan\xc4\x8di\xc4\x8da, medtem ko se je predstavnik Mestne ob\xc4\x8dine Celje vzdr\xc5\xbeal. Na I. gimnaziji je ravnateljeval 31 let, s tem pa je imel tudi uradno najdalj\xc5\xa1i ravnateljski sta\xc5\xbe v Sloveniji. Taka doba ravnateljevanja je svojevrsten dose\xc5\xbeek tudi v evropskem merilu._NEWLINE_V letih njegovega vodenja \xc5\xa1ole je maturiralo ve\xc4\x8d kot 6000 dijakov. Pri vra\xc4\x8danju gimnazije je imel velik vpliv, saj je kot predsednik Strokovnega sveta za dru\xc5\xbeboslovje sooblikoval sedanji predmetnik in u\xc4\x8dne na\xc4\x8drte gimnazij (ki pa so bili leta 1990 manj obse\xc5\xbeni kot danes). Po njegovem predlogu so ukinili predmete samoupravljanje s temelji marksizma, osnove tehni\xc4\x8dnega praktikuma ter obrambo in za\xc5\xa1\xc4\x8dito ter jih nadomestili z ve\xc4\x8d jezikovnimi in naravoslovnimi predmeti. Zupan\xc4\x8di\xc4\x8d je bil med drugim tudi vodja skupine pri novem predmetniku gimnazije, sam pa je v Sloveniji v \xc5\xa1ole spet uvedel latin\xc5\xa1\xc4\x8dino. Zupan\xc4\x8di\xc4\x8d je tudi utemeljeval ustanovitev klasi\xc4\x8dnih, \xc5\xa1portnih in glasbenih oddelkov v Sloveniji. Leta 2007 je z mesta ravnatelja nepreklicno odstopil po skoraj \xc5\xa1tiridesetih letih pedago\xc5\xa1kega dela.\n_START_SECTION_\nUdejstvovanje v politiki\n_START_PARAGRAPH_\nLeta 1990 je bil na neposrednih volitvah izvoljen v DPZ ob\xc4\x8dinske skup\xc5\xa1\xc4\x8dine Celje ter za delegata Zbora zdru\xc5\xbeenega dela Skup\xc5\xa1\xc4\x8dine Republike Slovenije. Obe dol\xc5\xbenosti je opravljal nepoklicno, v Celju pa je aktivno sodeloval na ve\xc4\x8dini sej. Zboru zdru\xc5\xbeenega dela, ki so ga sestavljali delegati iz gospodarstva, \xc5\xa1olstva, kulture, sociale, zdravstva, kmetijstva, obrti, dr\xc5\xbeavnih organov, dru\xc5\xbebenopoliti\xc4\x8dnih organizacij in predstavnik vojske, je kot zadnji predsedoval Zupan\xc4\x8di\xc4\x8d, ki je tudi vodil slavnostno spominsko zasedanje._NEWLINE_V Ljubljani je \xc5\xbee prvi dan zasedanja Zbora zdru\xc5\xbeenega dela dal pobudo za ustanovitev poslanskega kluba neodvisnih. Postal je prvi predsednik neodvisnih in pripravil vse akte za uspe\xc5\xa1no delo. Klub je imel v tem mandatu zaradi velikega \xc5\xa1tevila \xc4\x8dlanov (26) velik vpliv na dogajanje v celotnem parlamentu. Ko je bil Zupan\xc4\x8di\xc4\x8d izvoljen za predsednika Zbora zdru\xc5\xbeenega dela, je prepustil predsedovanje kluba sodelavcem, kljub temu pa je v klubu ostal nesporna avtoriteta; brez njegovega mnenja ni bilo sprejeto nobeno stali\xc5\xa1\xc4\x8de._NEWLINE_Zupan\xc4\x8di\xc4\x8d je bil izvoljen \xc5\xa1e za predsednika Odbora za \xc5\xa1olstvo in \xc5\xa1port, imenovan je bil za \xc4\x8dlana Odbora za svetovni kongres in bil predstavnik skup\xc5\xa1\xc4\x8dine v Svetu RTV._NEWLINE_Kot predsednik ZZD je sodeloval pri pripravi sej, udele\xc5\xbeil se je vseh usklajevalnih sestankov predsedstva skup\xc5\xa1\xc4\x8dine in sestankov z Izvr\xc5\xa1nim svetom. Z Izvr\xc5\xa1nim svetom je imel odli\xc4\x8dne stike; ve\xc4\x8dino njegovih predlogov so sprejeli. Izvedba sprejetja ustave, dokumentov za plebiscit in osamosvojitev, lastninjenje, podro\xc4\x8dni zakoni in celoten prehod na nove demokrati\xc4\x8dne razmere so se izvedli najprej v ZZD. Zupan\xc4\x8di\xc4\x8d je vodil 57 sej zbora in 13 skupnih zasedanj vseh treh zborov._NEWLINE_Zupan\xc4\x8di\xc4\x8d je bil tudi predsednik Odbora za \xc5\xa1olstvo in \xc5\xa1port; vodil je vse seje. Ve\xc4\x8dino predlogov Odbora so vsi trije zbori tudi sprejeli. Zupan\xc4\x8di\xc4\x8d je takoj, ko mu je potekel mandat v ZZD, odstopil kot \xc4\x8dlan Sveta RTV. Po letu 1995 ni ve\xc4\x8d sodeloval v politi\xc4\x8dnih javnih ustanovah.\n_START_SECTION_\nUdejstvovanje v turizmu\n_START_PARAGRAPH_\nPrvo slu\xc5\xbebo v Celju je dobil leta 1961 na Celjski turisti\xc4\x8dni zvezi kot organizacijski tajnik, takrat je napisal vrsto \xc4\x8dlankov in razprav o mo\xc5\xbenosti turisti\xc4\x8dnega razvoja. Leta 1966 je pri Izletniku Celje prevzel naloge direktorja turisti\xc4\x8dnega sektorja in tam ostal do leta 1971. V teh letih je Izletnikov turizem do\xc5\xbeivel izjemen razmah, Zupan\xc4\x8di\xc4\x8d pa je sodil med vodilne turisti\xc4\x8dne delavce v Sloveniji.\n_START_SECTION_\nDru\xc5\xbeina\n_START_PARAGRAPH_\nNjegov mlaj\xc5\xa1i sin Tadej je znani novinar, ki \xc5\xbee ve\xc4\x8d let deluje v Zdru\xc5\xbeenem kraljestvu, starej\xc5\xa1i sin Matja\xc5\xbe pa je umrl v \xc5\xbeelezni\xc5\xa1ki nesre\xc4\x8di.\n_START_SECTION_\nPriznanja\n_START_PARAGRAPH_\nV \xc5\xa1olskem letu 2001/2002 je prejel najvi\xc5\xa1je priznanje, ki se podeljujejo v Sloveniji na podro\xc4\x8dju \xc5\xa1olstva - nagrado M\xc5\xa0Z\xc5\xa0 za \xc5\xbeivljenjsko delo'